**E L Ő T E R J E S Z T É S**

**Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2019. november 25-i ülésére**

**Javaslat Szombathely, Paragvári u. 86. szám alatti lakóépületben 24 órás élőerős őrzés bevezetésével kapcsolatos döntés meghozatalára**

A lakóingatlan jellemzői

Szombathely, Paragvári u. 86. szám alatti lakóépületben található összesen 90 db önkormányzati tulajdonú lakásból jelenleg 85 db lakott és 5 db üres. Az ingatlan földszintjén működik a Családok Átmeneti Otthona, amelyet a Pálos Károly Szociális Szolgáltató Központ és Gyermekjóléti Szolgálat működtet. A 85 db lakott lakásból, 57 lakó bérleti szerződés, 28 család rendkívüli szociális krízishelyzetre tekintettel kijelölt átmeneti szálláshasználati szerződés alapján költözött a lakóingatlanba. 2015. év végén egy 360 fokban forgatható kamera az épület előtt lévő villanyoszlopra került elhelyezésére, amely Szombathely Megyei Jogú Város Közterület-felügyeleténél kiépített központba közvetíti a képet. A házban a SZOVA NZrt. által foglalkoztatott házfelügyelő dolgozik, aki a nap nagy részében az épületben tartózkodik, segítségével a problémák jelentős részét sikerül a helyszínen, rövid időn belül megoldani. A lakóingatlan lépcsőházának falain falfirkák, cipőnyomok láthatók, a postaládák meg vannak rongálva, a gondnok által elvégzett reggeli takarítás ellenére a folyosók szemetesek. Az ottélők a házirendben előírt szabályokat nem tartják be (folyosón tárolják a lomokat, dohányoznak a lépcsőházban), a közös helyiségeket nem a rendeltetésüknek megfelelően használják. 2019-ben a békés egymás mellett élésnek nem megfelelő magatartás tanúsítása miatt 5 panaszbejelentés érkezett a SZOVA NZrt-hez a lakóingatlan vonatkozásában. A panaszbejelentések az ingatlanban élőktől érkeztek az ottlakókkal kapcsolatban. A bejelentések a gyakran késő estig tartó hangoskodásra, zenehallgatásra vonatkoztak, amellyel zavarták a környezetükben élők pihenését, nyugalmát. A kezelő munkatársai a bejelentéseket követően a rendelkezésükre álló eszközökkel megtették a szükséges intézkedéseket. Rendőrségi intézkedésre az esetek többségében a lakók személyes konfliktusai miatt került sor.

Tapasztalatok

Szombathely Megyei Jogú Város Közgyűlésének Szociális és Családügyi Bizottságának döntése alapján 2013. október 1. napjától 2013. október 31. napjáig kísérleti jelleggel 24 órás élőerős őrzés került bevezetésre a lakóépületben, majd ezt követően a Bizottság az őrzés fenntartásáról döntött 2014. december 31. napjáig. Az őrzésre vonatkozó szerződést - a Pálos Károly Szociális Szolgáltató Központ és Gyermekjóléti Szolgálat közreműködésével – a biztonsági cég és a SZOVA NZrt. kötötte, az őrzés költségét a Társaság fizette. A SZOVA NZrt. az időszakra vonatkozó tapasztalatokról szóló tájékoztatóját az akkori lakásügyekkel foglalkozó bizottság részére megküldte. A tájékoztató az alábbiakat tartalmazta: Az épületben lakók vegyes érzelmekkel fogadták az ilyenfajta őrzést, elsősorban az idősebb korosztály találta megnyugtatónak a biztonsági szolgálat jelenlétét. A bevezetést követő első három hónapban volt érzékelhető pozitív változás a korábbi viszonyokhoz képest, majd azt követően azon lakók, akikkel korábban is magatartási problémák voltak, felismerték az élőerős őrzés korlátait és a korábbi problémák visszatértek. A lakóépületben lakók többször tettek panaszt a „zöld számra” a biztonsági szolgálatot ellátó személye ellen.

Az épületen belül a közbiztonság javult, azonban a házirend betartatása továbbra is nehézkes maradt, az erre irányuló figyelmeztetéseket a biztonsági szolgálattevők részéről sértőnek érezte az ottlakók többsége. 2015. január 21. napján a Társaság munkatársai felmérést végeztek az ottlakók között az őrzés további folytatásáról és szükségességéről. A 65 db lakott lakásban élők közül arra a kérdésre, hogy tapasztalt-e változást az elmúlt évben, 36 nem, és 29 igen választ adtak, az őrzés folytatására vonatkozóan 45 igen, és 20 nem válasz érkezett. A tájékoztató megállapítása szerint az őrzés-védelmi szolgálatot a megbízott fél ellátta, azonban bizonyos viselkedési és életmódbeli szokások befolyásolására, szankcionálására nem volt meg a törvényes lehetőség. A Társaság az elérhető hatékonyság mellett nem látta indokoltnak további költséget erre a célra fordítani, továbbá a Zrt. a bérleménykezelési tevékenységéből ezt a költséget kigazdálkodni nem tudta.

A 24 órás élőerős őrzés költsége

Indikatív ajánlatkérés alapján 1.900,- Ft+ÁFA/óra, így az őrzés egy évi becsült nettó költsége (1900x24x365) 16.644.000,- Ft, egy évi becsült bruttó költsége (1900x1,27x24x365) 21.137.880,- Ft.

2019. november 20-án a Hivatal munkatársa és a lakóépület bérleménykezelője felmérést végeztek az ott lakók körében, amely során arra a kérdésre, hogy egyetértenek-e azzal, hogy élőerős őrzés valósuljon meg a lakóépületben, a 43 megkérdezett lakó közül 41 ott élő válasza volt igen, míg mindösszesen 2 lakó mondta, hogy nem szeretne biztonsági őrzést az épületben.

Fenti ingatlan élőerős őrzésének bevezetésével elvárt eredmények eléréséhez többek között nélkülözhetetlen a biztonsági szolgálatot ellátó személynek az állandó jelenléte a lakóépület folyosóin a munkavégzése során, továbbá javasolt a biztonsági őr személyének kiválasztása során a rendvédelmi szervnél végzett munkatapasztalat előnyben részesítése.

A Szociális és Lakás Bizottság döntése

Tájékoztatom a Tisztelt Bizottságot, hogy a Szociális és Lakás Bizottság 2019. november 14-i ülésén tárgyalta a fentieket, melynek során az alábbi döntést hozta:

A Bizottság felkérte a Bizottság elnökét, hogy a Bűnmegelőzési, Közbiztonsági és Közrendvédelmi Bizottság elnökével együttműködve a 24 órás élőerős őrzés bevezetésének lehetőségével kapcsolatos szakmai egyeztetéseket folytassa le, és annak eredményéről a Bizottságot tájékoztassa.

Javaslom továbbá a 24 órás élőerős őrzés bevezetése mellett kamerarendszernek a lépcsőházban történő bővítését is. Erre vonatkozóan szintén megtörtént egy indikatív árajánlat beszerzése, amely alapján a kamera rendszer kiépítése 1.352.920,- Ft + ÁFA, azaz bruttó 1.718.208,- Ft forrást igényelne.

Kérem a Tisztelt Bizottságot, hogy az előterjesztést megtárgyalni és határozati javaslatot elfogadni szíveskedjék.

**Szombathely, 2019. november 22.**

**Kelemen Krisztián s.k.**

a Bizottság elnöke

**HATÁROZATI JAVASLAT**

**…/2019. (XI.25.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság egyetért a Szombathely, Paragvári u. 86. szám alatti önkormányzati tulajdonban lévő lakóingatlan 24 órás élőerős őrzésének bevezetésével és a kamerarendszer kiépítésével.
2. A Bizottság javasolja a Közgyűlésnek, hogy biztosítsa az 1. pontban foglalt feladatokhoz szükséges költségvetési forrást, és döntsön a Szombathely, Paragvári u. 86. szám alatti önkormányzati tulajdonban lévő lakóingatlan 24 órás élőerős őrzésének bevezetéséről és a kamerarendszer kiépítéséről.

**Felelős:** Dr. Nemény András, polgármester

Kelemen Krisztián, a Bizottságelnöke

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Szentkirályi Bernadett, a Lakás Iroda vezetője,

Keringer Zsolt, az Informatikai Iroda vezetője,

Stéger Gábor, a Közgazdasági és Adó Osztály vezetője,

Dr. Holler Péter, a Hatósági Osztály vezetője)

**Határidő:** 1. azonnal

2. 2019. decemberi Közgyűlés